stanford-oval/wikipedia huggingface dataset:
ריכרד דדקינד

| --- | --- |

 לידה:  6 באוקטובר 1831 בראונשווייג, הקונפדרציה הגרמנית 
 פטירה:  12 בפברואר 1916 (בגיל 84) בראונשווייג, הקיסרות הגרמנית 
 ענף מדעי:  מתמטיקה
 מקום מגורים:  גרמניה, שווייץ
 מקום קבורה:  Braunschweig Main Cemetery 
 מקום לימודים:  אוניברסיטת בראונשווייג לטכנולוגיה (1850)  אוניברסיטת גטינגן (1852)  אוניברסיטת הומבולדט של ברלין (1854) 
 מנחה לדוקטורט:  קרל פרידריך גאוס, יוהאן פטר גוסטב לז'ן דיריכלה 
 מוסדות:  אוניברסיטת בראונשווייג לטכנולוגיה (1862–1894)  המכון הטכנולוגי של ציריך (1858)  אוניברסיטת גטינגן 
 תרומות עיקריות
 הגדיר את חתכי דדקינד, חוגי דדקינד.
 
יוליוס וילהלם ריכרד דֶדֶקינד (בגרמנית: Julius Wilhelm Richard Dedekind; ‏6 באוקטובר 1831 – 12 בפברואר 1916) היה מתמטיקאי גרמני, מממשיכיו הבולטים של ארנסט קומר.
ביוגרפיה

דדקינד נולד בבראונשווייג, והיה הצעיר מבין ארבעת ילדיו של יוליוס לוין אולריך דדקינד. דדקינד מעולם לא השתמש בשני שמותיו הראשונים, וחי עם אחותו הרווקה יוליה עד מותה ב-1914. הוא לא נישא מעולם.
בשנת 1848 החל דדקינד בלימודיו בקולג' המלכותי בבראונשווייג. בשנת 1850, מצויד בבסיס מתמטי חזק, החל ללמוד באוניברסיטת גטינגן. באוניברסיטה זו לימד גאוס, וממנו למד דדקינד על תורת המספרים. בין מוריו החשובים של דדקינד היה גם מוריץ אברהם שטרן שכתב באותו זמן עבודות רבות בתורת המספרים. דדקינד הגיש עבודת דוקטור קצרה בהנחייתו של גאוס שנקראה "Über die Theorie der Eulerschen Integrale" ("על התאוריה של שלמים אוילריאניים"), אך בעבודה זו לא ניכר הכישרון שייחד את דדקינד בעבודותיו המאוחרות. למרות זאת הכיר גאוס בכישוריו - דדקינד השלים דוקטורט ב-1852 והיה לתלמידו האחרון של גאוס.
לאחר שהות של שנתיים בברלין, קיבל דדקינד ב-1854 משרת הוראה (באותו זמן בו החל רימן) בגטינגן, שם לימד תורת ההסתברות וגאומטריה. הוא עבד בשיתוף עם דיריכלה והם היו לידידים קרובים. דדקינד היה הראשון להרצות על תורת גלואה ואחד הראשונים להבין את המשמעות היסודית של מונח החבורה באלגברה ובאריתמטיקה. תרומתו החשובה ביותר לתורת המספרים הייתה ההכרה בחשיבותם של חוגי המספרים השלמים של שדות מספרים, הקרויים על שמו חוגי דדקינד.
ב-1858 עבר דדקינד לציריך, ללמד בפוליטכניקום. בזמן זה הגדיר את חתכי דדקינד, רעיון חדש לייצוג מספרים ממשיים כחלקים מהמספרים הרציונליים: מספר ממשי הוא חתך המפריד את כל המספרים הרציונליים לשתי מחלקות (קבוצות), עליונה ותחתונה. לדוגמה, שורש המספר 2 הוא חתך שבמחלקתו התחתונה כל המספרים השליליים והמספרים שהריבוע שלהם קטן מ-2, ובמחלקתו העליונה כל המספרים החיוביים שהריבוע שלהם גדול מ-2. חתכי דדקינד מהווים היום אחת ההגדרות הסטנדרטיות למספר ממשי.
לאחר שהקולג' המלכותי שבו החל את דרכו שודרג לבית ספר גבוה טכני, החל דדקינד ללמד בו ב-1862 ונותר שם במשך חמישים שנות חייו הנותרות והפוריות.
שנה לאחר מכן פרסם את הרצאותיו של דיריכלה על תורת המספרים ב-"Vorlesungen über Zahlentheorie" ("הרצאות על תורת המספרים"). ב-1872 פרסם את עבודתו המקיפה על הגדרת המספרים האי-רציונליים במונחי חתכי דדקינד ב "Stetigkeit und irrationale Zahlen" ("הרצף ומספרים אי רציונליים"). ב-1874 הוא נפגש עם גאורג קנטור באינטרלאקן שבשווייץ, והיה לאחד המתמטיקאים הראשונים להכיר בחשיבות עבודתו של קנטור על קבוצות אינסופיות. עזרתו הייתה חבל הצלה לקנטור כנגד התנגדויותיו של קרונקר לאינסופיות בתורת המספרים. הוא נתן את ההגדרה המדויקת הראשונה לקבוצה אינסופית, שלפיה קבוצה היא אינסופית אם היא "דומה לחלק כלשהו של עצמה". כלומר ניתן להוכיח כי הקבוצה  \mathbb {N}  של המספרים הטבעיים "דומה" לחלק של עצמה, למשל המספרים הזוגיים עומדים בהתאמה לכל המספרים הטבעיים, על ידי ההתאמה  2n\leftrightarrow n.
רבואלטוזאורוס

| רבואלטוזאורוס |
| --- | --- |

תקופה
טריאס עליון 225–209.5 מיליון שנה לפני זמננו PreЄ Є O S D C P T J K Pg N       
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
סדרה:: אטוזאורים
סוג:: רבואלטוזאורוס
מינים
 R. callenderi  R. olseni?  R. hunti?
שם מדעי
 Revueltosaurus

רבואלטוזאורוס (שם מדעי: Revueltosaurus; מילולית: "הזוחל של רבואלטו") הוא סוג של זוחל נכחד מקבוצת הארכוזאורים אשר התקיים במשך הטריאס העליון שלפני 225 עד 209.5 מיליון שנה מזמננו באמריקה הצפונית.
המאובנים של זוחל זה התגלו באריזונה, ניו מקסיקו ובקרוליינה הצפונית ושויכו לסוג 3 מינים שונים: R. callenderi מניו מקסיקו שהוא המין הראשון שתואר ועוד שני מינים: R. olseni ו-R. hunti עליהם קיימים מחלוקות מדעיות. הסוג תואר ב-1989 בידי החוקר אדריאן פ. האנט ונקרא על שם תצורת רבואלטו - "Revuelto Creek", בניו מקסיקו. משמעות השם רבואלטו מספרדית היא: "מהפכה", עקב המהפך בגילוי חולייתנים יבשתיים (זוחלים) לאורך הטריאס. המאובנים שנמצאו באתר כוללים מספר רכסי שיניים עבות ממספר סוגים.
יצור קדום זה בעל קשר רחוק לדמויי-תנינאים והוא נחשב לאחד מדמויי-האטוזאורים, אך לא משתייך לסדרה זו, כאשר מבנה גופו מרמז על קירבה לאבות הדומים לזוחלים כמו הגרווילוסוכוס והנונדסוכוס. בעבר סברו שמבנה שיניו דומה לשיני דינוזאורים בעלי אגן דמוי עוף אך התברר משאר הגולגולת שנמצאה שהוא קרוב יותר לאטוזאורים והדמיון מבוסס על אבולוציה מתכנסת.
היצור היה אוכל צמחים על בסיס שיניו והוא הגיע לאורך של מטר אחד בקירוב. בניגוד לאטוזאורים האמיתיים לא היה לו כיסוי משוריין על גופו.
ריכרד אדולף ז'יגמונדי

| --- | --- |

 לידה:  1 באפריל 1865 וינה, האימפריה האוסטרית 
 פטירה:  23 בספטמבר 1929 (בגיל 64) גטינגן, גרמניה 
 ענף מדעי:  כימיה
 מקום מגורים:  אוסטריה, גרמניה
 מקום קבורה:  בית הקברות גטינגן 
 מקום לימודים:  אוניברסיטת וינה  אוניברסיטת מינכן  האוניברסיטה הטכנית של וינה 
 מוסדות:  אוניברסיטת גטינגן  אוניברסיטת הומבולדט של ברלין  אוניברסיטת גראץ 
 פרסים והוקרה:  פרס נובל לכימיה (1925)  פרס לורה ר. לאונרד (1923) 
 תרומות עיקריות
 הדגמת האופי ההטרוגני של תרכובות קולואידיות, ופיתוח שיטות מחקר בתחום
 
ריכרד אדולף ז'יגמונדי (הונגרית: Richárd Adolf Zsigmondy;‏ 1 באפריל 1865 – 23 בספטמבר 1929) היה כימאי אוסטרו-גרמני ממוצא הונגרי, שעסק בחקר קולואידים. הוא זכה בפרס נובל לכימיה לשנת 1925 "על הדגמת האופי ההטרוגני של תרכובות קולואידיות והשיטות בהן השתמש". מכתש ז'יגמונדי בירח קרוי על שמו.
חייו ועבודתו

ז'יגמונדי נולד בווינה לאירמה פון סקמארי ואדולף ז'יגמונדי האב, מדען שהמציא כלי ניתוח בתחום רפואת השיניים. אביו של ז'יגמונדי מת בגיל צעיר ב-1880, ואמו דאגה לחינוכו. בתיכון גילה עניין במדעי הטבע, בפרט בכימיה ובפיזיקה, והחל לבצע ניסויים במעבדה הביתית שלו.
הקריירה האקדמית שלו החלה בפקולטה לרפואה של אוניברסיטת וינה, אך תוך זמן קצר עבר לאוניברסיטה הטכנית של וינה, ומאוחר יותר לאוניברסיטת מינכן במטרה ללמוד כימיה. במינכן מורהו היה פון מילר, ושם גם החל בקריירת המחקר שלו. הוא חזר לאוסטריה ב-1893 למשרת פרופסור חבר בגראץ. בתקופה זו בגראץ ביצע את עבודתו המדעית החשובה ביותר, על כימיה של קולואידים. בשנים מאוחרות יותר עבד על הידרוסול (תרחיף) זהב, ופיתח את אולטרמיקרוסקופ החרך.
ב-1903 נישא ללורה לואיז מילר, ונולדו לזוג שתי בנות, אן-מארי וקאתי. בשנת 1925 נישאה אן-מארי לד"ר אריך היקל, לימים פיזיקאי וכימאי פיזיקלי נודע.
הקריירה המדעית של ז'יגמונדי נמשכה בגטינגן שבגרמניה ב-1908, שם היה לפרופסור לכימיה, מנהל המכון לכימיה אי-אורגנית, ובה עבד עד סוף הקריירה המקצועית שלו.
ב-1925 זכה ז'יגמונדי בפרס נובל לכימיה, על עבודתו בתחום הקולואידים בתקופת פעילותו בגראץ. אוניברסיטת גטינגן נקלעה לקשיים כלכליים חמורים בעקבות מלחמת העולם הראשונה, וכספי המענק שהתלוו לפרס סייעו מאוד לז'יגמונדי להמשיך במחקריו.
ז'יגמונדי מת ב-1929 בגטינגן.
רייטיקודקטילוס

| רייטיקודקטילוס |
| --- | --- |

תקופה
טריאס עליון 213–209 מיליון שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
סדרה:: פטרוזאוריה
סוג:: רייטיקודקטילוס
מין:: Raeticodactylus filisurensis
שם מדעי
 Raeticodactylus filisurensis

רייטיקודקטילוס (שם מדעי: Raeticodactylus) הוא סוג של פטרוזאור פרימיטיבי אשר חי בטריאס העליון באירופה שלפני 213 עד 209 מיליון שנה מזמננו.
מאפיינים

סוג זה תואר למדע ב-2008 בידי החוקר Rico Stecher והוא הכיל מין בודד, Raeticodactylus filisurensis, הקרוי על שם הכפר השווייצרי Filisur.
הממצאים המאובנים שלו כוללים שלד חלקי עם גולגולת כמעט שלמה, שנמצאו באוגוסט 2005 בגראובינדן, שווייץ בהרי האלפים.
פטרוזאור זה היה קטן יחסית בעל מוטת כנפיים של 135 ס"מ, פרימיטיבי ודומה לאאודימורפודון כשהיה לו רכס ציצה קדמי מאפיין. הוא קרוב ביותר לסוגים Caviramus ו-Austriadactylus ובעל קרבה נוספת לפראונדקטילוס ולפטיינוזאורוס. בלסתותיו היו שורות של שיניים חרוטיות חדות שנועדו אולי לתפוס דגים, מה שמרמז שהוא חי סמוך לחופים. עם זאת ייתכן שהיה אוכל כל.
רבוטניצ'קי (כדורגל)

מועדון הכדורגל רבוטינצ'קי (במקדונית: ФК Работнички) הוא מועדון כדורגל מהעיר סקופיה, בירת מקדוניה, המתמודד בליגת העל המקדונית.
המועדון הוקם בשנת 1937 ונחשב לאחד המועדונים הבכירים לאורך השנים במקדוניה. בזמן היותה של מקדוניה חלק מיוגוסלביה הקבוצה השתתפה בליגת העל היוגוסלבית, אך לא זכתה בתארים בתקופה זו. מאז פירוק יוגוסלביה והקמת הליגה המקדונית זכתה הקבוצה בארבע אליפויות ובשלושה גביעים.
תארים

אליפות מקדוניה (4):
2005, 2006, 2008, 2014
הגביע המקדוני (4):
2008, 2009, 2014, 2015
רודולפו פיסארו

רודולפו חילברט פיסארו תומאס (בספרדית: Rodolfo Gilbert Pizarro Thomas; נולד ב-15 בפברואר 1994 בטמפיקו שבמקסיקו) הוא כדורגלן מקסיקני המשחק בעמדות הקשר וקשר הכנף בקבוצה א.א.ק. אתונה מליגת העל היוונית ובנבחרת מקסיקו.
קריירת מועדונים > פצ'וקה

פיסארו נולד בטמפיקו שבמקסיקו. הוא גדל במחלקת הנוער של פצ'וקה מליגת העל המקסיקנית. הוא שיחק במועדון במשך חמש עונות, בהן ערך 134 הופעות ליגה והבקיע שמונה שערים.
קריירת מועדונים > גוודלחרה

בחודש דצמבר 2016 חתם פיסארו בגוודלחרה מליגת העל המקסיקנית, אליו עבר בחודש ינואר 2017.
קריירה בינלאומית

ב-30 בינואר 2014 ערך פיסארו את הופעת הבכורה שלו בנבחרת מקסיקו, כששיחק 90 דקות בניצחון 0–4 על נבחרת קוריאה הדרומית במשחק ידידות. הוא היה חלק מסגל נבחרת מקסיקו לאולימפיאדת ריו דה ז'ניירו 2016. ב-11 בפברואר 2016 הבקיע פיסארו את שער הבכורה שלו במועדון, שער בדקה ה-87 בניצחון 0–2 על נבחרת סנגל במשחק ידידות.
תארים

אליפות מקסיקו (1): קלאוסורה 2016
אליפות יוון (1): 2023/2024
גביע הזהב של CONCACAF ‏ (1): 2019
הערות שוליים

↑  סיכום המשחק באתר Transfermarkt, ‏ 30 בינואר 2014 (באנגלית)
↑  סיכום המשחק באתר Transfermarkt, ‏ 11 בפברואר 2016 (באנגלית)
| נבחרת מקסיקו – אולימפיאדת ריו דה ז'ניירו 2016 |
| --- | --- | --- |
|  1 טלברה •  2 אבייה •  3 סילבה •  4 מונטס •  5 פרס •  6 טורס נילו •  7 פיסארו •  8 לוסאנו •  9 פראלטה •  10 גוסמאן •   11 בואנו •  12 לאחוד • 13 סלסדו •  14 אגירה • 15 א.גוטיירס • 16 סיסנרוס • 17 גונסאלס • 18 טורס • מאמן: ר.גוטיירס |  1 טלברה •  2 אבייה •  3 סילבה •  4 מונטס •  5 פרס •  6 טורס נילו •  7 פיסארו •  8 לוסאנו •  9 פראלטה •  10 גוסמאן •   11 בואנו •  12 לאחוד • 13 סלסדו •  14 אגירה • 15 א.גוטיירס • 16 סיסנרוס • 17 גונסאלס • 18 טורס • מאמן: ר.גוטיירס | מקסיקו |
| נבחרת מקסיקו – גביע הזהב 2017 |
| --- | --- | --- |
|  1 קורונה •  2 רודריגס •  3 פריירה •  4 איילה •  5 מולינה •  6 אלברס •  7 פינדה •  8 גוטיירס •  9 טורס •  10 ברגאן •   11 א. הרננדס •  12 פראגה • 13 מונטס •  14 מרין • 15 פיסארו • 16 ח. הרננדס • 17 לופס • 18 גאיארדו • 19 ספולוודה • 20 דואניאס • 21 רייס • 22 מיורגה • 23 מוניוס • מאמן: פאס |  1 קורונה •  2 רודריגס •  3 פריירה •  4 איילה •  5 מולינה •  6 אלברס •  7 פינדה •  8 גוטיירס •  9 טורס •  10 ברגאן •   11 א. הרננדס •  12 פראגה • 13 מונטס •  14 מרין • 15 פיסארו • 16 ח. הרננדס • 17 לופס • 18 גאיארדו • 19 ספולוודה • 20 דואניאס • 21 רייס • 22 מיורגה • 23 מוניוס • מאמן: פאס | מקסיקו |
| נבחרת מקסיקו – גביע הזהב 2019 (מקום ראשון) |
| --- | --- | --- |
|  1 אורוסקו •  2 אראוחו •  3 סלסדו •  4 אלברס •  5 רייס •  6 דוס סאנטוס •  7 פינדה •  8 ק. רודריגס •  9 חימנס •  10 ל. מונטס •   11 אלברדו •  12 גונסאלס • 13 אוצ'ואה •  14 וגה • 15 מורנו • 16 גוטיירס • 17 ס. מונטס • 18 גוארדאדו • 19 נבארו • 20 פיסארו • 21 ל. רודריגס • 22 אנטונה • 23 גאיארדו • מאמן: מרטינו |  1 אורוסקו •  2 אראוחו •  3 סלסדו •  4 אלברס •  5 רייס •  6 דוס סאנטוס •  7 פינדה •  8 ק. רודריגס •  9 חימנס •  10 ל. מונטס •   11 אלברדו •  12 גונסאלס • 13 אוצ'ואה •  14 וגה • 15 מורנו • 16 גוטיירס • 17 ס. מונטס • 18 גוארדאדו • 19 נבארו • 20 פיסארו • 21 ל. רודריגס • 22 אנטונה • 23 גאיארדו • מאמן: מרטינו | מקסיקו |
ערך זה הוא קצרמרבנושא כדורגלנים. אתם מוזמנים לתרום לוויקיפדיה ו.
קרל החמישי, קיסר האימפריה הרומית הקדושה

שלט האצולה של קרל ה-5
קרל החמישי (בגרמנית: Karl der Fünfte, בלטינית: Carolus Quintus, בספרדית: Carlos Primero de España), שחי בשנים 24 בפברואר 1500 – 21 בספטמבר 1558, היה מלך ספרד בשנים 1516–1556 (שם כונה קרלוס הראשון) וקיסר האימפריה הרומית הקדושה בשנים 1519–1556. אביו היה פיליפ "היפה", בנם של מקסימיליאן הראשון, קיסר האימפריה הרומית הקדושה, ומארי, דוכסית בורגונדיה. אמו הייתה חואנה "המשוגעת" מקסטיליה, בתם ויורשתם של "המלכים הקתוליים", פרננדו השני, מלך אראגון ואיזבלה הראשונה, מלכת קסטיליה. קרל ירש מהם נחלות רבות, ובתקופתו כונתה ממלכתו "האימפריה בה השמש אינה שוקעת לעולם".
ביוגרפיה > שנותיו הראשונות

קרל נולד ב-24 בפברואר 1500, בגנט שבפלנדריה, וחי עד 1517 בארצות השפלה. מורהו באותן שנים היה אדריאן מאוטרכט, לימים האפיפיור אדריאנוס השישי. קרל ירש את ארצות השפלה ואת פראנש-קונטה ב-1506, לאחר מות אביו.
ב-1516, לאחר מות סבו מצד אמו, פרננדו השני, ירש קרל את אראגון, נווארה, נאפולי, סיציליה, סרדיניה ואמריקה הספרדית, ובנוסף הפך למלך קסטיליה במשותף עם אמו חואנה. למעשה, ירש קרל את ממלכת ספרד המאוחדת (אף כי השם ספרד התייחס באותה תקופה לכל חצי האי האיברי, כולל פורטוגל שלא הייתה בשליטתו) ואת מושבותיה.
זמן קצר לאחר עלייתו לשלטון עורר קרל מורת-רוח בקרב אצילי קסטיליה. הללו התנגדו לאילוצם להשתתף במימון מלחמותיו של מלכם הרחק מספרד, וכן להעדפתו לאייש את המשרות הבכירות בספרד בפלמים, במקום בבני האזור. בעקבות זאת התמרדו האצילים נגד קרל, במלחמת הקהילות של קסטיליה.
ב-18 באוגוסט 1518 חתם קרל החמישי על צו מלכותי המאשר הובלת עבדים ישירות מאפריקה לאמריקה. עד אז הועברו בדרך כלל עבדים אפריקאים לספרד או לפורטוגל, ורק לאחר מכן לאיים הקריביים. החלטתו של קרל לאפשר סחר ישיר מאפריקה שיפרה במידה ניכרת את מצבם הכלכלי של סוחרי העבדים, ושינתה באופן דרמטי את טיבה ושיעורה של תעשיית סחר העבדים האטלנטי.
ב-1519, לאחר מות סבו מצד אביו, מקסימיליאן הראשון, ירש קרל את נחלות בית הבסבורג שבאוסטריה, וב-28 ביוני באותה שנה נבחר להיות קיסר האימפריה הרומית הקדושה.
קרל נשא לאישה את דודניתו, איזבלה, נסיכת פורטוגל, שאחיה, ז'ואאו השלישי, מלך פורטוגל, נישא זמן קצר לפני כן לקתרינה, אחותו של קרל.
ביוגרפיה > המלחמות נגד צרפת והרפורמציה

אחד מהסכסוכים הבולטים של קרל היה נגד צרפת ושליטיה, פרנסואה הראשון ובנו, אנרי השני. המלחמות גבו משאבים רבים מקרל החמישי ומממלכתו, אך בסופו של דבר הובילו להצלחה, לא מעט בשל עוצמתו של הטרסיו (אנ') הספרדי ומדיניותם של שריו מרקורינו גטינרה ופרנסיסקו דה לוס קובוס אי מולינה.
קרל נלחם בצרפת פעמים רבות במסגרת המלחמות האיטלקיות, שהראשונה שבהן הייתה ב-1521 בצפון איטליה. ב-1525 כבש מידי הצרפתים את מילאנו ואת פראנש-קונטה, לאחר ניצחונו בקרב פאביה. הוא הכריח את פרנסואה הראשון, מלך צרפת, שאותו שבה במלחמה, לחתום על הסכם מדריד, שבו נכתב כי צרפת מוותרת על תביעותיה לצפון איטליה. עם זאת, לאחר שחרורו הורה מלך צרפת לפרלמנט לחזור בו מההסכם, כיוון שחתם עליו תחת לחץ. הצרפתים מצידם חתמו על ברית עם האימפריה העות'מאנית. הסולטאן סולימאן הראשון הצליח אכן במהלכיו הצבאיים נגד האימפריה הרומית הקדושה וכבש את הונגריה לאחר קרב מוהאץ'. ההתקדמות העות'מאנית נעצרה רק עם כישלונם במצור על וינה ב-1529. באותה שנה חתם קרל על הסכמים עם מלך צרפת ועם האפיפיור, לפיהם צפון איטליה ייוותר ברשותו.
ב-1527, במסגרת המלחמות האיטלקיות, השתלט קרל על רומא, ובעקבות זאת הפך האפיפיור קלמנס השביעי לעושה דברו. כך, בין היתר, גרם לאפיפיור להתנגד לגירושיו של הנרי השמיני, מלך אנגליה, מקתרין מאראגון, שהייתה דודתו של קרל.
קרל זימן את מרטין לותר לועידת וורמס (אנ'), שם נצטווה האחרון לחזור בו מדעותיו. לאחר שסירב, הוציא קרל אותו ואת מאמיניו מחוץ לחוק, אך לא הצליח להכחיד את הפרוטסטנטיזם. ב-1546 החלה מלחמת הדתות בגרמניה, הקרויה המלחמה השמלקלדית. קרל ובעלי בריתו הקתולים נלחמו כנגד אנשי ברית שמלקלדן הפרוטסטנטית, בראשות הקורפירסט יוהאן פרידריך מסקסוניה והרוזן פיליפ מהסן, אשר נסתיימה בניצחונו של קרל ב-1547.
ביוגרפיה > המלחמות נגד האימפריה העות'מאנית

במשך כמה שנים נלחם קרל נגד סולימאן המפואר, סולטאן האימפריה העות'מאנית ובעושי דברו. כך למשל נלחם בשודד הים ח'יר א-דין "ברברוסה" שכבש את תוניסיה והשתלט על מרחבי הים התיכון. ב-1536 פלש קרל לתוניסיה באמצעות צי ספרד ואיטליה בפיקוד האדמירל של ג'נובה, אנדריאס דורייה, וזכה לניצחון מוחץ. כמה שנים מאוחר יותר התמקם ח'יר א-דין באלג'יריה וב-1541 כאשר יצא קרל להילחם בו שם, התחוללה סערה גדולה בים אשר שמה לאל את המסע. קרל נאלץ לחזור לאיטליה עם אבדות כבדות ומבלי שהשיג מטרה כלשהי.
ביוגרפיה > שנותיו המאוחרות

ב-1556 ויתר קרל על השלטון בכל האזורים בהם שלט ופרש למנזר. אחת הסיבות המשוערות לפרישתו היא מחלת השיגדון ממנה סבל. את האימפריה הספרדית הוריש לבנו פיליפ, ואת האימפריה הרומית הקדושה הוריש לאחיו פרדיננד. הוא נפטר ב-1558 כתוצאה ממחלת המלריה.
לאומיותו של קרל החמישי

קשה להצביע על הלאום אליו השתייך קרל החמישי. מצד אביו, השתייך קרל לבית הבסבורג הגרמני, אך לא ראה את עצמו כגרמני. אמו הייתה ספרדייה, וספרד הייתה חלק עיקרי מממלכתו, אך תמיד ראה את עצמו בספרד בתור זר, שאינו חלק מהמקום. השפה הצרפתית, שפת האצולה בארצות השפלה בהן גדל, הייתה שפת אמו. בצעירותו, שהה פעמים רבות בפריז, שהייתה העיר הגדולה ביותר במערב אירופה, וטען כי "פריז אינה עיר, אלא עולם ומלואו". אמירה ידועה אחרת שלו הייתה: "אני מדבר ספרדית לאלוהים, איטלקית לנשים, צרפתית לגברים וגרמנית לסוס שלי". עם זאת, היה קרל אויבו של מלך צרפת במשך שנים רבות. ככל הנראה, חש קרל משויך יותר לארצות השפלה, שם חי בצעירותו.
יחסו ליהודים

קרל החמישי היה קתולי אדוק, ולא חש אהדה ליהודים. הוא הנהיג אחדות אמונה בכל ארצותיו והנהיג את האינקויזיציה בארצות השפלה. כאשר השתלט על נאפולי, דאג לגרש גם משם את היהודים. בשנת 1532 הוא העלה את שלמה מולכו על המוקד, וכלא את דוד הראובני עד למותו.

מאידך, בגרמניה התייחס קרל בחסד ליהודים, ואת זאת יש לייחס להשפעתו של רבי יוסף בן גרשון מרוסהיים, שמצא חן בעיניו כבר בביקורו הראשון אצלו בספרד (1520) תוך סיכון נפש. הוא הוציא כמה כתבי חסות ליהודים בגרמניה, הראשון שבהם ב-1530, ולאחר מכן מדי פעם, ובעיקר בזמן המלחמה השמלקלדית שאז היו זקוקים היהודים להגנה מיוחדת. ב-1543 הוא הוציא צו האוסר על עלילות דם. עם זאת, לקראת סוף תקופת מלכותו (1551) הסכים לגירוש היהודים מוירטמברג.
משפחתו ויורשיו

קרל החמישי נישא ב-10 במרץ 1526 לאינפנטה איזבלה, נסיכת פורטוגל, בת דודו ואחותו של ז'ואו השלישי, מלך פורטוגל. היחיד מבניו שהגיע לבגרות, פיליפ, ירש מאביו את ספרד ונודע בשם פליפה השני, מלך ספרד. אחת מבנותיו, מריה נישאה לדודנה מקסימיליאן, לימים מקסימיליאן השני, קיסר האימפריה הרומית הקדושה. בת נוספת, חואנה, נישאה לז'ואאו, יורש העצר של פורטוגל, והייתה אמו של סבשטיאו, מלך פורטוגל. היא משלה בספרד בפועל לזמן-מה, במהלך היעדרותו של אחיה.
דודתו קתרינה, בת פרדיננד ואיזבלה, נישאה להנרי השמיני מלך אנגליה. אחיו פרדיננד, שנשא לאשה את יורשת ממלכות בוהמיה והונגריה, היה למלך שתי המדינות.
כמו כן נולדו לקרל החמישי מספר ילדים מחוץ לנישואין. מבין הללו הפכו שניים לשליטי הולנד מטעם שושלת הבסבורג: מרגרטה מפרמה, בתה של המאהבת יוהנה מאריה ון דר חיינסט; וחואן מאוסטריה, בנה של המאהבת ברברה בלומברג, שהתפרסם אחר כך בקרב לפנטו.
רחוב שלומציון המלכה

| --- | --- |

רחוב שלומציון בתקופת המנדט, עת נקרא "רחוב הנסיכה מרי"
 מידע כללי
 על שם:  שלומציון המלכה, מלכה מבית חשמונאי
 מיקום
 מדינה:  ישראל
 עיר:  ירושלים
 שכונה:  מרכז העיר, ממילא
 קואורדינטות:  31°46′46″N 35°13′20″E﻿ / ﻿31.77931389°N 35.22235°E﻿ / 31.77931389; 35.22235
  מפת מיקום  מפה מפורטת   (למפת ירושלים מוגדלת) רחוב שלומציון המלכה(למפת ירושלים רגילה) רחוב שלומציון המלכה(למפת הרי ירושלים רגילה) רחוב שלומציון המלכה(למפת הרי ירושלים מוגדלת) רחוב שלומציון המלכה  he tabBackground:;tabBorder:#aaa;defaultTab:0;
 
רחוב שלומציון המלכה הוא רחוב מרכזי שהפך למרכז בילויים, במרכז ירושלים.
הרחוב נסלל בתקופת המנדט הבריטי, אז ניתן לו השם "רחוב הנסיכה מרי", כמנהג השלטונות הבריטים באותה תקופה להעניק לרחובות ראשיים שמות של בני משפחת המלוכה הבריטית. הרחוב נסלל במורד מדרון המשתפל מרחוב יפו לחלקה המערבי של שכונת ממילא, בסמוך לבית הקברות ממילא ובריכת ממילא. המשכו של הרחוב, מממילא דרומה, הוא רחוב המלך דוד.
בסוף תקופת המנדט הבריטי היה הרחוב חלק ממתחם מבוצר בו שכנה מפקדת הכוחות הבריטים, שכונה בלעג בווינגרד.
לאחר מלחמת העצמאות וחלוקת העיר בין ישראל לירדן, ירד מעמדו של הרחוב וזאת בשל קרבתו לקו הגבול דאז ולשטח ההפקר בין שתי המדינות - הקו העירוני. שמו של הרחוב שונה לשם 'מלוכני' יהודי - על שמה של המלכה בת שושלת החשמונאים, שלומציון המלכה.
עם איחוד העיר ב-1967, חזר הרחוב לשמש כאזור מסחרי ומשרדיו הראשיים של סניף המוסד לביטוח לאומי בירושלים, כמו גם משרדי הנסיעות הגדולים, עברו אליו.
לקראת סוף שנות ה-90 החל אזור הבילויים של ירושלים להתרחב לכיוון רחוב שלומציון המלכה, והחלו צצים בו פאבים ומסעדות. בשנים 2005–2007 נעשו ברחובות הסמוכים לו עבודות תשתית אשר הפכו אותם למדרחוב - עובדה שסייעה להתפתחות האזור כמתחם בילוי.
רחוב שלומציון המלכה, סגור לתנועה, כחלק מהמתחם המבוצר בווינגרד, 1948
קנת השני, מלך סקוטלנד

קנת השני (באנגלית: Kenneth II, בגאלית סקוטית: קינאד מק מל קולים – Cináed mac Maíl Coluim באיות עתיק, Coinneach mac Mhaoil Chaluim באיות מודרני, כלומר "קנת בנו של מלקולם";‏ 954 לערך – 995) היה מלך סקוטלנד משנת 971 ועד שנת 973, ולאחר מכן משנת 977 ועד מותו בשנת 995. קנת כונה "רוצח אחיו" (An Fionnghalach)
קורות חיים

קנת היה בנו של מלקולם הראשון ועלה לשלטון לאחר הירצחו של המלך קולן בידי אמדארך מסטרת'קלייד בשנת 971.
בתקופת מלכותו של קנת נכתבה היצירה ההיסטורית "דברי ימי מלכי אלבה" אולם מרבית התיאורים המופיעים בספר זה הם חסרי ביסוס היסטורי.
"דברי ימי מלכי אלבה" מתאר מסע מלחמה של קנת לממלכת סטרטתקלייד, וכי צבאו הובס. עוד מתוארים שלושה מסעות ביזה לנורת'מבריה, כאשר אחד מהם הגיע עד הנהר די בצ'סטר, סמוך לוויילס. ככל הנראה מדובר במסע מלחמה שנערך בשנת 980, שכן תעודות היסטוריות אנגליות מציינות התקפה סקוטית על אזור צ'שייר מתקופה זו.
על פי "דברי ימי מלרוז", בשנת 973 יצא קנת לצ'סטר שבאנגליה יחד עם מאל קולים הראשון, מלך סטרת'קלייד, מאקוס, מלך האיים (ככל הנראה מלך האי מאן), ומלך ויילס, על מנת להביע אמונים לאדגר, מלך אנגליה.
על פי "דברי ימי אלסטר", בשנת 977 אמלאיב, בנו של אינדולף, מלך סקוטלנד, נהרג בקרב על ידי קינאד מק דומנייל. ואילו "דברי ימי טיגרנאך" מתארים אירוע זה ומציינים כי מי שהרג את אמלאיב היה קינאד מק מל קולם (היינו קנת בן מלקולם – המלך קנת השני). משמעות דיווחים אלה שלמשך תקופה קצרה, ככל הנראה החל ממסעו של קנת לאנגליה בשנת 973 ועד שנת 977 הייתה הפיכה בסקוטלנד ואמלאיב, אחיו של קולן קודמו של קנת, מלך בה. לאחר מכן הצליח קנת להשיב לידיו את השלטון והרג את אמלאיב.
תעודות היסטוריות מציינות שקנת ייסד מנזר גדול בברכין.
קנת נהרג בשנת 995. "דברי ימי אלסטר" מציינים שמותו נגרם כתוצאה של "קשר כנגדו", ואילו "דברי ימי טיגרנאך" מציינים שקנת נהרג "על ידי אחד מנתיניו".
מקורות מאוחרים יותר כגון "דברי ימי מלרוז", ג'ון מפרדון ואנדרו מוייטון מציינים כי קנת נהרג על ידי אנשיו בפטרקיירן, ככל הנראה כתוצאה מקשר שקשרה פינגואלה (המכונה גם פימברהלה), בתו של קונקאר מונמאר אנגוס, כנקמה על שקנת הרג את בנה. ג'ון מפרדון אף מציין כי קונסטנטין השלישי וקנת השלישי היו קשורים לקשר.
ב"נבואת ברכאן" מכונה קנת בשם "הורג אחיו", אולם מצוין שם שקנת נהרג בסטרת'מור הסמוכה לפרת'.
בנו של קנת, מלקולם השני מלך לאחר מלכותם של קונסטנטין השלישי וקנת השני. לקנת היו שני בנים נוספים: בנו השני נקרא דונגאל או גיל קומגיין ויש מקורות המציינים שבנו השלישי נקרא בודהי (אולם ייתכן ומדבר בבנו של קנת השלישי, ולקנת השני היו שני בנים בלבד).
קנת ו' שטיין

| --- | --- |
אין תמונה חופשית
 לידה:  1946 (בן 78 בערך) המפסטד, ארצות הברית 
 ענף מדעי:  היסטוריה 
 מקום לימודים:  מכללת פרנקלין ומרשל  אוניברסיטת מישיגן 
 מוסדות:  אוניברסיטת אמורי 
 
קנת ו' שטיין (באנגלית: Kenneth W. Stein; נולד ב-1946) הוא היסטוריון ופרשן פוליטי יהודי אמריקאי, מומחה בהיסטוריה של מדינת ישראל והמזרח התיכון הערבי בתקופה החדשה. הוא פרופסור באוניברסיטת אמורי באטלנטה, ג'ורג'יה.
רקע משפחתי ושנות לימודיו

קנת' ו' שטיין נולד בהמפסטד, ניו יורק, בנם של מטילדה (טילי) שטיין לבית ורטהיים, מורה לשפות, ושל מאקס קאופמן שטיין, רואה חשבון.
הוריו נולדו בגרמניה והיגרו לארצות הברית אחרי עלייתו של היטלר לשלטון. האם, ילידת לאוטרבך, הסן, נשלחה על ידי הוריה לדודיה בניו יורק בשנת 1934. הוריה ואחותה הצטרפו אליה בשנים הבאות. האב שימש בעברו כמפקח מטוסים בחיל האוויר האמריקאי. המשפחה עברה בשנת 1981 לגור באטלנטה, ג'ורג'יה. לשטיין יש אחות, ג'ודית.
שטיין למד לתואר ראשון במכללת פרנקלין ומרשל. בהמשך סיים שני תארים שניים באוניברסיטת מישיגן.
באוניברסיטת מישיגן הוא השתלם בהיסטוריה אסלאמית בימי הביניים, בהיסטוריה של המזרח התיכון בתקופה המודרנית, היסטוריה מודרנית של עם ישראל, וכן של האימפריה הבריטית וחבר העמים הבריטי. עבודת הדוקטור שלו הוקדשה לערבים והיהודים בארץ ישראל המנדטורית. בשנים 1973-1971 ערך השתלמות באוניברסיטה העברית בירושלים.